Teltlejrene i Thisted skal lukkes, men ifølge Udlændinge-, integrations- og boligminister Inger  kan de hurtigt åbnes op igen.

Fredag meldte udlændingestyrelsen ud, at Danmarks tre tilbageværende teltlejrer skal lukkes ned, og alle beboere skal flyttes til andre asylcentre. Det skriver TV MIDTVEST. Men selv om beboerne flytter, så betyder det ikke, at teltene bliver pillet ned. De skal nemlig stå klar, hvis der igen bliver brug for dem. - Det kan sagtens være, vi får brug for teltlejrene igen. Derfor er de lavet, så de i løbet af ganske få dage, kan blive taget i brug igen, siger Venstres Udlændinge-, integrations- og boligminister Inger Støjberg. Så sent som i søndags sagde Inger Støjberg ellers, at teltlejrene som udgangspunkt blev, og forholdene i teltene kunne hun ikke se noget problem i. Udmeldingen kom efter at TV MIDTVEST kunne fortælle, at lederen af teltlejren i Thisted havde sagt op, fordi hun ikke længere kunne se sig selv i jobbet. Men fredag fik medarbejderne i teltlejrene så beskeden om, at teltlejrene vil blive lukket ned. - Der er intet der har ændret sig. Det er kun et spørgsmål om kapacitet, siger Inger Støjberg.